CELEX: 22005D0460
Language: el
Date: 2005-04-13 00:00:00
Title: 2005/460/: Απόφαση αριθ. 4/2005 του Συμβουλίου Υπουργών ΑΚΕ-ΕΚ, της 13ης Απριλίου 2005, σχετικά με τη χρησιμοποίηση του αποθεματικού της πίστωσης του ένατου Ευρωπαϊκού Ταμείου Ανάπτυξης που προορίζεται για τη μακροπρόθεσμη ανάπτυξη

24.6.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 164/46
            
         ΑΠΌΦΑΣΗ αριθ. 4/2005 ΤΟΥ ΣΥΜΒΟΥΛΊΟΥ ΥΠΟΥΡΓΏΝ ΑΚΕ-ΕΚ
   της 13ης Απριλίου 2005
   σχετικά με τη χρησιμοποίηση του αποθεματικού της πίστωσης του ένατου Ευρωπαϊκού Ταμείου Ανάπτυξης που προορίζεται για τη μακροπρόθεσμη ανάπτυξη
   (2005/460/ΕΚ)
   ΤΟ ΣΥΜΒΟΥΛΙΟ ΥΠΟΥΡΓΩΝ ΑΚΕ-ΕΚ,
   Έχοντας υπόψη τη συμφωνία εταιρικής σχέσης ΑΚΕ-ΕΚ που υπεγράφη στο Κοτονού στις 23 Ιουνίου 2000, και ιδίως το παράρτημα Ι παράγραφος 8,
   Εκτιμώντας τα ακόλουθα:
   
               (1)
            
            
               Οι πιστώσεις που προβλέπονται για τη μεικτή κοινοβουλευτική συνέλευση στο πλαίσιο του ένατου Ευρωπαϊκού Ταμείου Ανάπτυξης (ΕΤΑ) που προορίζονται για τη μακροπρόθεσμη ανάπτυξη και την περιφερειακή συνεργασία έχουν εξαντληθεί.
            
         
               (2)
            
            
               Για να συνεχισθεί η προσπάθεια επίτευξης των στόχων περί των οποίων γίνεται λόγος στο άρθρο 17 της συμφωνίας εταιρικής σχέσης ΑΚΕ-ΕΚ (μεικτή κοινοβουλευτική συνέλευση) κρίνοντας σκόπιμο να διατεθούν πρόσθετοι πόροι.
            
         
               (3)
            
            
               Για να συνεχισθούν οι προσπάθειες δημιουργίας ικανοτήτων όσον αφορά τη διαχείριση του περιβάλλοντος και την εφαρμογή πολυμερών περιβαλλοντικών συμφωνιών, την εκπόνηση ενός σχεδίου δράσης ΑΚΕ-ΕΕ για την εφαρμογή της δασικής νομοθεσίας, τη διακυβέρνηση και το εμπόριο (FLEGT), καθώς και τη βελτίωση της διαχείρισης των αλιευτικών πόρων στις χώρες της Αφρικής, της Καραϊβικής και του Ειρηνικού (ΑΚΕ), κρίνεται σκόπιμο να διατεθούν πρόσθετοι πόροι.
            
         
               (4)
            
            
               Για να ενισχυθούν οι παραγωγοί στις χώρες ΑΚΕ οι οποίες εξαρτώνται περισσότερο από τις πρώτες ύλες μέσω της βελτίωσης της ανταγωνιστικότητας και της μείωσης της εξάρτησης καθώς και μέσω της προώθησης των τεχνολογιών πληροφόρησης και επικοινωνίας στις χώρες ΑΚΕ, κρίνεται σκόπιμο να διατεθούν πρόσθετοι πόροι.
            
         
               (5)
            
            
               Για την παροχή μεθοδολογικής υποστήριξης και για την ανάπτυξη ικανοτήτων στον τομέα της μετανάστευσης και της περιφερειακής συνεργασίας με επίκεντρο τη μετανάστευση μεταξύ των χωρών του νότου, κρίνεται σκόπιμο να διατεθούν πρόσθετοι πόροι.
            
         
               (6)
            
            
               Για την επίτευξη στενότερης συνεργασίας με τις οργανώσεις των Ηνωμένων Εθνών, οι οποίες έχουν ως αποστολή την επίτευξη των ίδιων στόχων με αυτούς που επιδιώκει η αναπτυξιακή πολιτική της ΑΚΕ-ΕΚ, ειδικά όσον αφορά τη διακυβέρνηση και την αντιμετώπιση των μεταπολεμικών καταστάσεων, και για τη βελτίωση της αποτελεσματικότητας των δράσεων μεταξύ των χωρών ΑΚΕ, κρίνεται σκόπιμο να διατεθούν πρόσθετοι πόροι,
            
         ΑΠΟΦΑΣΙΖΕΙ:
   Άρθρο 1
   Μεικτή κοινοβουλευτική συνέλευση
   Θα πρέπει να διατεθεί στη μεικτή κοινοβουλευτική συνέλευση το ποσό των 2 εκατ. ευρώ από το αποθεματικό της πίστωσης του ένατου ΕΤΑ που προορίζεται για τη μεικτή κοινοβουλευτική συνέλευση στα πλαίσια της πίστωσης για τη μακροπρόθεσμη ανάπτυξη, σύμφωνα με τους στόχους του άρθρου 17 και του πρωτοκόλλου αριθ. 1 της συμφωνίας εταιρικής σχέσης ΑΚΕ-ΕΚ,
   Άρθρο 2
   Συνεργασία ανάμεσα στις χώρες ΑΚΕ κατά τη χρησιμοποίηση της πίστωσης για την περιφερειακή συνεργασία
   Το ποσό των 170 εκατ. ευρώ θα μεταφερθεί από το αποθεματικό της πίστωσης για τη μακροπρόθεσμη ανάπτυξη του ένατου ΕΤΑ στο αποθεματικό για τη συνεργασία ανάμεσα στις χώρες ΑΚΕ στο πλαίσιο της πίστωσης για την περιφερειακή συνεργασία της ενσωμάτωσης, σύμφωνα με τους στόχους των άρθρων 28, 29 και 30 της συμφωνίας εταιρικής σχέσης ΑΚΕ-ΕΚ. Το ποσό αυτό μπορεί να χρησιμοποιηθεί για την επίτευξη των ακόλουθων στόχων:
   
               α)
            
            
               60 εκατ. ευρώ θα διατεθούν για δράσεις στον τομέα του περιβάλλοντος και των φυσικών πόρων (περιλαμβανομένης της επιστημονικής και τεχνικής αξιολόγησης, του ελέγχου και της επιτήρησης της αλιείας·
            
         
               β)
            
            
               65 εκατ. ευρώ θα διατεθούν για την ενίσχυση του ιδιωτικού τομέα και για την ανάπτυξη τεχνολογιών πληροφόρησης και επικοινωνίας· δράσεις για την ενίσχυση των παραγωγών στις πλέον εξαρτημένες από πρώτες ύλες χώρες ΑΚΕ, καθώς και για την προώθηση των τεχνολογιών πληροφόρησης και επικοινωνίας στις χώρες ΑΚΕ·
            
         
               γ)
            
            
               25 εκατ. ευρώ θα διατεθούν για τη μεθοδολογική στήριξη και την ενίσχυση των ικανοτήτων: δημιουργία, μεταξύ άλλων, ενός οργάνου ΑΚΕ για την ενίσχυση των ικανοτήτων στον τομέα της μετανάστευσης·
            
         
               δ)
            
            
               20 εκατ. ευρώ θα διατεθούν για την ανάπτυξη μιας στρατηγικής εταιρικής σχέσης με τα Ηνωμένα Έθνη και για την υποστήριξη της υλοποίησης προγραμμάτων συνεργασίας ανάμεσα στις χώρες ΑΚΕ: ενδυνάμωση της συνεργασίας με τις οργανώσεις των Ηνωμένων Εθνών που έχουν ως αποστολή την επίτευξη στόχων οι οποίοι συμπίπτουν περισσότερο με τους στόχους της αναπτυξιακής πολιτικής ΑΚΕ-ΕΚ, ιδίως όσον αφορά τη διακυβέρνηση και τις καταστάσεις μετά από πολεμικές συγκρούσεις και τις νέες ανάγκες για τη βελτίωση της αποτελεσματικότητας των δράσεων μεταξύ των χωρών ΑΚΕ.
            
         Άρθρο 3
   Έναρξη ισχύος
   Ο κύριος διατάκτης του ΕΤΑ καλείται να λάβει τα αναγκαία μέτρα προκειμένου να υλοποιηθεί η παρούσα απόφαση, η οποία θα τεθεί σε ισχύ την ημέρα που θα εκδοθεί.
   
      Βρυξέλλες, 13 Απριλίου 2005.
      
         
            Για το Συμβούλιο Υπουργών ΑΚΕ-ΕΚ
         
         
            ο Πρόεδρος της επιτροπής των πρέσβεων ΑΚΕ-ΕΚ, κατ’ εξουσιοδότηση
         
         F. J. WAHNON FERREIRA